Morten Bødskov (S), 2025-11-26:
Tak for det, formand, og tusind tak for bemærkningerne til lovforslaget, og det, som man vel roligt kan sige er en bred opbakning.
Som det også har været fremført af flere her fra talerstolen, står vi med en pænt stor udfordring herhjemme, nemlig at rigtig mange virksomheder står over for et generationsskift i løbet af de kommende år.
Mange steder er det desværre ikke oplagt, at der er en arving til virksomheden eller en køber til at føre virksomheden videre.
Hvad betyder det så?
Vi risikerer så også, at det vil gå hårdt ud over vores landdistrikter, hvis vi ikke handler.
For tænk bare på den lille by, hvor tømreren gennem årtier har været en vigtig lokal virksomhed.
Han eller hun har måske sponsoreret en bandereklame i håndboldhallen, eller også for manges vedkommende givet lærepladser til lokalsamfundets unge.
Tænk, hvilket tomrum og hvilke konsekvenser det vil efterlade, hvis ingen er klar til at drive den her forretning videre, når mester går på pension.
Det vil betyde, at der er job, der forsvinder, og service og tilbud, som rykker endnu længere væk, og det er ikke godt.
Derfor skal vi gøre noget ved det, og det er det, det her lovforslag også handler om.
Jeg vil gerne takke partierne bag vores iværksætterpakke, som det her lovforslag udspringer af.
Det vil sige regeringspartierne, selvfølgelig, Dansk Folkeparti, Danmarksdemokraterne, Radikale Venstre, Liberal Alliance og også De Konservative.
For flere steder rundt i landet ser vi jo så det fænomen, som jeg talte om før, nemlig at der er behov for at finde veje til, at vi kan føre virksomhederne videre.
Og det, vi heldigvis ser, er, at medarbejderne gerne vil føre virksomhederne videre.
Derfor skruer vi nu på det håndtag, populært sagt.
Det skal være endnu lettere for medarbejdere at overtage virksomheden.
Flere lande har, som det også har været fremhævet i debatten, modeller for generationsskifte til medarbejderejere.
F.eks. har Storbritannien med stor succes indført en model for overdragelse af virksomheder til medarbejdere.
Med lovforslaget her gør vi det lettere for medarbejdere, som gerne vil overtage en virksomhed, at finansiere et generationsskifte i Danmark.
Samtidig skaber vi bedre vilkår for virksomhedsejeren ved, at ejeren ikke skal beskattes ved overdragelsen.
Sådan er scenariet allerede, hvis man overdrager sin virksomhed i dag, eksempelvis til familiemedlemmer.
Og som sagt følger vi jo så op her på iværksætterpakken fra 2024, hvor vi fandt penge til lige nøjagtig at gøre noget ved det her.
Vi afsatte 25 mio. kr. årligt fra 2026 til som sagt at løse nogle af de udfordringer, vi står med her.
Det er penge, som helt konkret så går til at forbedre skattevilkårene ved en overdragelse, bl.a. ved at der ikke skal ske gavebeskatning af virksomheden.
Vi skaber derudover en, kan man vel sige, fleksibel model, hvor medarbejderne får muligheder for at finansiere købet med kommende års overskud.
De nye ejere skal så derfor først betale af på overdragerskatten, som det hedder, altså den overtagne skatteforpligtelse, hvis årets udloddede udbytte til medarbejderejede virksomheder overstiger de her 8 pct. af salgsprisen.
Og for at illustrere, hvad det så betyder, vil en virksomhed med en salgspris på 15 mio. kr. kunne udbetale udbytter på op mod 1,2 mio. kr. hvert år, inden de skal betale af på overdragerskatten.
Det skal alt sammen være med til at gøre det lettere, og de 8 pct. svarer så til, hvad et selskab i gennemsnit forventes at opnå i afkast af deres investerede kapital.
Vi skaber dermed et reelt alternativ til det, der er hovedproblemet for mange og i mange situationer, netop at virksomheden må lukke, hvis som sagt tømrermesteren eksempelvis nærmer sig pensionsalderen.
Vi sikrer også, at retten til at blive medarbejderejer gælder bredt for alle medarbejdere, og et ejerskabet udøves på demokratisk vis med en stemme per deltager.
Det er godt, for demokratiske virksomheder har faktisk vist sig modstandsdygtige også i krisetider.
Det kan vi se på de konkursrater, der er tale om for netop demokratiske virksomheder.
Vi ved også, at medarbejderen er en vigtig drivkraft i at føre gode, sunde værdier og lokalsamfundshensyn videre.
Så tak for opbakningen til lovforslaget, og jeg ser frem til vores behandling i vores folketingsudvalg.
Tak for ordet, formand.